পাড়ার কেউ বেনারস, হরিদ্বার যাচ্ছেন শুনেই তাঁর বাড়িতে এখনও হাজির হন প্রবীণ মহিলারা। প্রতিবেশীর কাছে অবধারিতভাবে অনুরোধ থাকে ফেরার সময়ে একটু গঙ্গাজল নিয়ে আসার। বেনারস ফেরত পড়শির থেকে খাঁটি গঙ্গাজল বাগিয়ে সস্তির শ্বাস নিতেন তাঁরা। গঙ্গার কাছাকাছি বাড়ি হলে ভাল, না হলে বিশুদ্ধ গঙ্গাজল জোগাড় করার হ্যাপা কি কম?। 
গঙ্গা জলের এই চাহিদার কথা মাথায় রেখেই অভিনব উদ্যোগ নিল ভারতীয় ডাক বিভাগ। গঙ্গাজলের খোঁজে দৌড়ঝাঁপ, পাড়া-প্রতিবেশীর উপরে নির্ভর করার দিন শেষ। আপাতত, এলাকার পোস্ট অফিসে গেলেই পাবেন হৃষিকেশের বিশুদ্ধ গঙ্গাজল। ভবিষ্যতে অনলাইনে বুকিং করে ঘরে বসেই পাওয়া যাবে বোতলবন্দি গঙ্গাজল। 

শিলিগুড়ি পোস্ট অফিসে বিক্রি হচ্ছে গঙ্গাজল।
প্রতিযোগিতার মুখে পড়ে ডাকবিভাগকে তুলে ধরতে নানা পদক্ষেপ করছে কেন্দ্রীয় সরকার। তারই নবতম সংযোজন পোস্ট অফিসে গঙ্গাজল বিক্রি। সোমবার থেকে আনুষ্ঠানিকভাবে পোস্ট অফিসে হৃষিকেশের বিশুদ্ধ গঙ্গাজল বিক্রি শুরু হল। মাত্র ১৫ টাকায় পাওয়া যাবে হৃষিকেশের ২০০ মিলি বিশুদ্ধ গঙ্গার জল। দেশের বিভিন্ন প্রান্তের পোস্ট অফিসের মতো উত্তরবঙ্গেও পোস্ট অফিসে শুরু হল গঙ্গাজল বিক্রি। বিক্রি শুরু হতেই মুড়িমুড়কির মতো নিমেষে শেষ হয়ে গেল গঙ্গাজল। 
আরও পড়ুন
ভারতীয় উপমহাদেশে গঙ্গা সবথেকে দীর্ঘ নদী নয়! জেনে নিন...
শিলিগুড়ি হেড পোস্ট অফিসের পোস্টমাস্টার মণিকূমার ছেত্রী জানালেন, বেশ কিছু বোতলবন্দি গঙ্গাজল এসেছিল। শিলিগুড়ি পোস্ট অফিস থেকে তা উত্তরবঙ্গের বিভিন্ন পোস্ট অফিসে পাঠানো হয়েছে। শিলিগুড়ি পোস্ট অফিসেও গঙ্গাজল বিক্রি শুরু হতেই নিমেষের মধ্যে তা শেষ হয়ে। প্রথম দিন অবশ্য গঙ্গাজল কেনার জন্য পোস্ট অফিসের কর্মীদের মধ্যেই হুড়োহুড়ি পড়ে গিয়েছিল। গৃহিনীর নির্দেশ ছিল যে! তাই বিক্রি শুরু হতেই পনেরো টাকা দিয়ে গঙ্গাজল কিনে বিজয়ীর হাসি পোস্ট অফিস কর্মীদের মুখে। পোস্ট অফিসের তরফে জানানো হয়েছে বুধবার থেকে জনসাধারণও গঙ্গাজল পাবেন। ইতিমধ্যেই শিলিগুড়ি পোস্ট অফিসে আরও গঙ্গাজল এসে পৌঁছেছে।